Diari Oficial de la Generalitat Valenciana


Sumari del DOGV 324, del 31-12-1985 (1985/805530)

ORDRE de 23 de desembre de 1985, de la Conselleria d'Obres Públiques, Urbanisme i Transports, per la qual se subvencionen operacions d'arrendament financer de vehicles.
------------------------------------------------------------------------------------------------------------------------------------------------------------------------

### Dades del document

Número de DOGV
:   324

Data del DOGV
:   31-12-1985

Secció del DOGV
:   ALTRES DISPOSICIONS

Número del document
:   1985/805530


Data del document
:   23-12-1985

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Ordre de 23 de desembre de 1985, de la Conselleria d'Obres Públiques, Urbanisme i Transports, per la qual se subvencionen operacions d'arrendament financer de vehicles.  
El parc de vehicles de la Comunitat Valenciana dedicat al transport públic de mercaderies, representa prop de l'11% del parc nacional, amb una important participació en el tràfic de mercaderies tant interior com internacional.   
La crisi econòmica ha ocasionat un descens de la demanda de transport i, en conseqüència, la paulatina descapitalització de les empreses transportistes, tot impedint la generació dels fons necessaris per a la renovació dels vehicles, que han vist elevar-se el grau d?envelliment i obsolecència .   
Juntament amb les conseqüències que aquest envelliment està ocasionant, d'augment de perillositat i inseguretat, consum energètic i descens de la demanda en la indústria d'automoció, cal afegir actualment la necessitat d'adaptar les nostres empreses de transport al nivell tècnic i competitiu de les seues homologues europees.   
En l'intent de neutralitzar tots aquests factors negatius i facilitar l'accés de les empreses transportistes al crèdit extern per a afrontar la renovació dels vehicles, es va crear la línia de Banc de Crèdit Industrial. No obstant això, es considera necessari d'augmentar els incentius a la renovació existents, tot ampliant la gamma de possibilitats a formes de finançament, com són les operacions d'arrendament financer, practicades per les empreses transportistes i que queden excloses de les línies subvencionades en l'actualitat.   
Per això, amb l'objecte d'impulsar la renovació i modernització del parc de vehicles de transport públic de mercaderies de la Comunitat Valenciana, i en virtut de l'acord que amb aquesta mateixa data ha estat signat amb l'Institut de la Petita i Mitjana Empresa de la Generalitat Valenciana,   
ORDENE:   
Article primer  
Podran acollir-se a les subvencions establertes en la present Ordre, les Empreses de transports Públics de Mercaderies que estiguen residenciades, així com els seus vehicles, a la Comunitat Valenciana, i recórreguen al sistema d'arrendament financer per a la renovació dels vehicles.   
Article segon  
Les ajudes individualitzades que es concedesquen seran atorgades d'acord amb les següents condicions:   
Quantia: Se subvencionarà fins un màxim del 8% del valor de la inversió, quan el sol·licitant aferralle un vehicle similar a l'adquirit.   
En el supòsit que no es produesca aferrallament, la subvenció màxima serà del 4% del valor de la inversió.   
Pagament: La subvenció es pagarà d'una vegada. La forma de pagament es farà d'acord amb les formalitats establertes en el Programa d'Ajuda a la Inversió per Leasing de l'IMPIVA.   
Article Tercer  
Les subvencions correran a càrrec de la Conselleria d'Obres Públiques, Urbanisme i Transports i de l'IMPIVA, tot aportant el 60% la primera i el 40% el segon.   
La Direcció General de Transports de la Conselleria d'Obres Públiques, Urbanisme i Transports, remetrà a l'IMPIVA els fons corresponents a la seua participació amb càrrec a la consignació pressupostària Capítol VII, 1985. L'IMPIVA aportarà els seus fons, en el percentatge convingut, amb càrrec a la consignació pressupostària de 1986, per al Programa d'Ajuda a la Inversió per Leasing.   
Article quart  
Les sol·licituds les efectuarà directament l'empresari transportista a la Direcció General de Transports de la Conselleria d'Obres Públiques, Urbanisme i Transports, que resoldrà autoritzant o denegant la subvenció sol·licitada.   
La Conselleria d'Obres Públiques, Urbanisme i Transports remetrà els exemplars de les sol·licituds aprovades a l'IMPIVA, perquè es procedesca a la tramitació i pagament de les subvencions corresponents:   
S'estableix com a termini de presentació de sol·licituds, de l'1 de gener al 31 de juliol de 1986.   
Article cinqué  
En el moment de realitzar la sol·licitud caldrà presentar els següents documents:   
- Certificat d'inscripció en el registre d'empreses transportistes de servei públic.   
- Còpia acarada de totes les autoritzacions de transport corresponents als vehicles de la seua titularitat .   
- Característiques tècniques del vehicle a arrendar i el preu.   
- Compromís, en el seu cas, d?aferrallament d?un vehicle.   
Article sisé  
Una vegada aprovada la subvenció, i per fer-la efectiva, caldrà la presentació en l'IMPIVA dels següents documents:   
- Contracte de Leasing.   
- Factura de pagament.   
- Certificat de Tresoreria de Seguretat Social.   
- Llicència Fiscal.   
- Certificat d'aferrallament d'un vehicle si n'hi hagués, i l'alta en la Direcció Provincial de Tràfic.   
Article seté  
La Direcció General de Transports dictarà les instruccions que, en el seu cas, resulten necessàries per a la interpretació, l?execució i desenvolupament de la present Ordre, que entrarà en vigor l'endemà de la seua publicació.   
València, a 23 de desembre de 1985.   
El Conseller d'Obres Publiques, Urbanisme i Transports  
RAFAEL BLASCO l CASTANY